Qozog'iston o'simlik yog'i eksportiga cheklov o'rnatdi

Qozog'iston hududidan kungaboqar yog'ini olib chiqishga cheklovlar joriy etildi. Bu haqda mamlakat Moliya vazirligi Davlat daromadlari qo'mitasiga tayanib, “Tengrinews” xabar berdi.
Ma'lum qilinishicha, Qozog'iston qishloq xo'jaligi vazirining 2022 yil 17 iyundagi “Qozog'iston hududidan ayrim tovarlarni olib chiqishning ayrim masalalari to'g'risida”gi buyrug'i bilan mamlakatdan kungaboqar yog'ini eksport qilish bo'yicha kvotalar joriy etilgan. U 2022 yil 18 iyundan 31 avgustgacha amal qiladi.
“Narxlarni barqarorlashtirish va tashqi bozorlarda talab ortib borayotgani sababli bozorda tanqislikning oldini olish maqsadida kungaboqar yog'i eksportiga miqdoriy cheklovlar joriy etildi”, deyiladi xabarda.
Buyruqqa muvofiq, kungaboqar yog'ini Qozog'iston hududidan eksport qilish fitosanitariya sertifikati mavjud bo'lgandagina amalga oshiriladi. Ilgari kungaboqar yog'i eksportiga kiritilgan cheklovlar 2021 yil 15 dekabrdan 2022 yil 1 iyungacha amalda edi.
Avvalroq Qozog'iston don va un eksportiga cheklov o'rnatilgandi. Shuningdek, mamlakatda shakar eksportiga ham cheklov joriy etilgandi.